钦定古今图书集成/理学汇编/文学典/第213卷
## 钦定古今图书集成/理学汇编/文学典/第213卷

| 钦定古今图书集成 理学汇编 第二百十三卷 |

| |

钦定古今图书集成理学汇编文学典

第二百十三卷目录

诗部纪事十一

文学典第二百十三卷

《石林诗话》：“赵清献公以清德服一世，平生畜雷氏琴
一张，鹤与白龟各一，所向与之俱。始除帅成都，蜀风
素侈，公单马就道，以琴、鹤、龟自随，蜀人安其政，治声
籍甚。元丰间，既罢政事，守越，复自越再移蜀。时公将
老矣，过泗州，渡淮前已放鹤，至是复以龟投淮中。既
入见，先帝问‘闻卿前已匹马入蜀，所携独琴、鹤廉者’”
固如是乎？公顿首谢。故其诗有云“马寻旧路如归去，
龟放长淮不再来”者，自纪其实也。

《东轩笔录》：“苗振以列卿知明州，熙宁中致仕归郓州
多置田产，又自明州市材为堂，舟载归郓。时王逵亦
亦致仕，作诗嘲振曰：‘田从汶上天生出，堂自明州地
架来’。此句传至京师，王荆公大怒，即出御史王子韶
使两浙廉其事。子韶又言知杭州祖无择亦有奸科
之迹。”于是明州、秀州各起狱鞠治，振与无择败斥。熙
宁以后，数以谣言起狱，然自逵诗为始也。

熙宁中，高丽人使至京，语知开封府元绛曰：“闻内翰
与王安国相善，本国欲得其歌诗，愿内翰访求之。”元
自往见平甫，求其题咏。方大雪，平甫以诗戏元略曰：
“岂意诗仙来凤沼，为传贾客过鸡林。”即其事也。
杨察侍郎谪信州，及召还，有士子十二人送于境上，
临别，察即席赋诗，皆用十二事，而引谕精至，士子无
能属和者。其诗曰：“十二天之数，今宵席客盈。位似星
占野，人若月分卿。极醉巫山侧，联吟嶰管清。他年为
舜牧，叶力济苍生。”

程师孟知洪州，于府中作静堂，自爱之，无日不到。作
诗题于石曰：“每日更忙须一到，夜深长是点灯来。”李
元规见而笑曰：“此无乃是《登溷》之诗乎？”

王介性轻率，语言无伦，时人以为心风。与王荆公旧
交，公作诗曰：“吴兴太守美如何？柳恽诗才未足多。遥
想郡人临下担，白𬞟洲上起沧波。”其意以水值风即
起波也。介谕其意，遂和十篇，盛气而诵于荆公。其一
曰：“吴兴太守美如何，太守从来恶祝𬶍。正直聪明神
鬼畏，死时应合作阎罗。”荆公笑曰：“阎罗见阙，可速赴”
任也。

《墨庄漫录》：俞紫芝秀老，荆公客也，能诗，公极善之，尝
有《咏草》一篇云：“满目芊芊野渡头，不知若个解忘忧。
细随绿水侵离馆，远带斜阳过别洲。金谷园中荒映
月，石头城下碧连秋。行人怅望王孙去，买断金钗十
二愁。”为人所称赏。

《读书镜》：洪浩，熙宁中游太学，十年不归。其父作诗寄
浩曰：“太学何蕃且一归，十年甘旨误庭闱。休辞客路
三千远，须念人生七十稀。腰下虽无苏子印，箧中幸
有老莱衣。归时定约春前后，免使高堂赋《式微》。”浩得
诗即归养。

《东坡志林》：“吾有诗云：‘日日出东门，步寻东城游。城门
抱关卒，怪我此何求。我亦无所求，驾言写我忧’。章子
厚谓参寥曰：‘前步而后驾，何其上下纷纷也’？仆闻之
曰：‘吾以尻为轮，以神为马，何曾上下乎’？”参寥曰：“‘子瞻
文过有理，似孙子荆’。子荆曰：‘所以枕流，欲洗其耳’。”
寇元弼言：“去春徐州通判李陶，有子，年十七八，素不
善”作诗，忽咏《落花》诗云：“流水难穷目，斜阳易断肠。谁
同砑光帽，一曲舞山香。”父惊问之，若有物凭附者，自
云是谢中舍。问砑光帽事，云：“西王母宴群仙，有舞者
带砑光帽，帽上簪花，舞《香山》一曲，曲未终，花皆落去。”
张舜民芸叟，邠人也，通练西事，稍能诗。从高遵𥙿西
征，中途作诗二绝，一云：“灵州城下千株柳，总被官军
斫作薪。他日玉关归去路，将何攀折赠行人？”一云：“青
铜峡里韦州路，十去从军九不回。白骨似沙沙似雪，
将军莫上望乡台。”为转运判官李密所奏，得罪，贬邠
州监税。舜民言：官军围灵武不下，粮尽而返。西人从
城上问官军汉人兀攃否？或仰而答曰：“兀攃。”城上皆
大笑。西人谓斩为兀攃也。

昔年过洛，见李公简，言真宗既东封，访天下隐者，得
杞人杨朴能为诗，召对，自言不能。上问：“临行有人作
诗送卿否？”朴曰：“唯。臣妻有一首云：‘更休落魄贪杯酒，
且莫猖狂爱咏诗。今日捉将官里去，这回断送老头
皮’。上大笑，放还山。”余在湖州，坐作诗，追赴诏狱，妻子
送余出门皆哭，无以语之，顾谓妻曰：“独不能如杨处”
士妻作一诗送我乎？妻子不觉失笑。余乃出。

与郭生游于寒溪，主簿吴亮置酒。郭生善为挽歌，酒酣发声，坐为凄然。郭生言恨无佳诗，因为略改乐天
《寒食》诗歌之，坐客有泣者。其词曰：“乌啼鹊噪昏乔木，
清明寒食谁家哭？风吹旷野纸钱飞，古墓累累春草
绿。棠梨花映白杨路，尽是死生离别处。冥漠重泉哭
不闻，萧萧暮雨人归去。”每句杂以散声。

《泊宅编》：冯当世未第时，客馀杭县，为官逋拘窘，计无
所出，闷题小诗于所寓寺壁。一胥魁范生见之，为白
县令，丐宽假。令疑胥受赇游说，胥云：“冯秀才甚贫，但
见所留诗，他日必贵显。”因诵其诗，令遽释之。诗云：“韩
信栖迟项羽穷，手提长剑喝西风。可怜四海苍生眼，
不识男儿未济中。”

《过庭录》：建业进士，失记其名，游上都，贫不能给，以诗
干韩相魏公，一联云：“建业江山千里远，长安风雪一
家寒。”韩公怜之，以百千赒焉。

韩持国晚年守许，崔子厚为酒官，值韩生辰，献歌颂
褒谀者甚众。子厚独以诗警之云：“衣锦荣名虽烜赫，
挂冠高节莫因循。”韩得之再三叹咏曰：“非君谁为我
言？”于是以太子少师致仕。

右丞居许，太守韩持国秋日于郡圃会景亭置宴张
乐，会诸郡公，程正叔及右丞，以故不至。持国以诗寄
云：“曲肱饮水程夫子，晏坐焚香范使君。顾我未能忘
旧乐，绿樽红妓对西曛。”

无名子从学鲁直，未几，文大进。尝题扇上画《小儿迷
藏诗》云：“谁剪轻纨织巧丝，春深庭院作儿嬉。路郎有
意嘲轻脱，只有迷藏不入诗。”盖得延小儿，不及迷藏
也。

鲁直在鄂州，太守以其才望信重之。士人以诗文投
贽，守必取质于鲁直而报之。一同人投诗颇纰缪，守
携见鲁直，意其一言，少助其乏。鲁直阅诗，良久不语。
太守曰：“此诗不知酬以几何？”鲁直笑曰：“不必他物，但
公库送与四两干艾，于尻骨上做一大炷灸之，且问
曰：‘尔后敢复凑放野同人’？”竟无所济。

滕甫元发，视文正为皇考舅，自少侍文正侧，文正爱
其才，待如子，视忠宣为叔。每恃才好胜，忠宣未尝与
较，至登第仕宦始去。后四十年，忠宣自右相出帅太
原，与滕为代。将行，滕设宴津馆，会忠宣及魏国夫人，
慷慨道昔日事，痛饮达旦。滕手作数语云：“当年风月，
共游王谢之庭。”又云：“道四十年之旧话，曷尽欢情。”其
诗云：“负鼎早为汤右相，有文今作鲁夫人。”盖魏时封
鲁国，一时传其精确。

温公独乐园林，赋诗述美者甚众。李夷行炳大有《见
山台》诗云：“阙上句，纷纷红紫簇虚檐。山光不肯饶春
色，故向花间出数尖。”盖台侧尽栽花卉也。

蔡持正少于泗州道中山寺读书，僧厌其久，书舍有
《竹书》一绝，壁间云：“窗前翠竹两三竿，萧洒风吹满院
寒。常在眼前君莫厌，化成龙去见应难。”已有宰相气
味。蔡作相，其诗尚存。先子经过常见之。

叶蒙正泽民倅抚，先子谒之，见一同人投诗中两联
云：“吾侪志正坚如石，俗眼相看薄似云。贫病已甘明
世老，贤愚留与后人分。”先子因赞，叶礼遇之。

《青箱杂记》：陈亚，扬州人，仕至太常少卿，年七十卒。盖
近世滑稽之雄也。尝著药名诗百馀首行于世，若“风
月前湖近，轩窗半夏凉”，“棋怕腊寒呵子下，衣嫌春暖
宿纱裁。”及赠祈雨僧云：“无雨若还过半夏，和师晒作
葫芦羓”之类，极为脍炙。亚常言：“药名用于诗无所不
可，而斡运曲折，使各中理，在人之智思耳。”或曰：“延胡
索可用乎？”亚曰：“可。”沈思久之，因朗吟曰：“布袍袖里怀
漫刺，到处迁延胡索人，此可赠游谒穷措大。”闻者莫
不大笑。

郎中曹琰亦滑稽辨捷，尝有僧以诗卷投献，琰阅其
首篇《登润州甘露阁》云：“下观扬子小。”琰曰：“何不道‘卑
吠狗儿肥’？”次又阅一篇《送僧》云：“猿啼旅思凄。”琰曰：“何
不道‘犬吠张三嫂’？”座中无不大笑。

《珍珠船》“黄鲁直八岁能诗。”

销夏张亶，熙宁中，夏日午卧，梦行入空中，闻天风海
涛，声振林木，徐见海中楼阁金碧，琼琚琅珮者数百
人，揖亶出纸赋诗，细视笔砚，皆碧玉色，且戒之曰：“此
间文章，要似隐起鸾凤，当与织女机杼分巧，过是乃
人间语耳。”亶成一绝句云：“天风吹散赤城霞，染出连
云万树花。误入醉乡迷去路，旁人应笑忘还家。”有仙
《人曰》：“子诗佳绝，未免近凡。”酌酒一杯极甘寒，《忽觉身
堕万仞山而寤》

《青箱杂记》：安国俊迈而貌陋，黑肥，熙宁中与余同官
于洛下，尝谓余曰：“子可作诗赠我。”余因援笔戏之曰：
“飞卿昔号温锺蕞，思道通俛还魁肥。江淹善啖笔五
色，庾信能文腰十围。只知外貌之粉泽，谁料满腹填
珠玑。相逢把酒洛阳社，不管淋漓身上衣。”安国由此
不悦。

《道山清话》：刘贡父一日问苏子瞻：“‘‘老身倦马河堤永，
踏尽黄榆绿槐影’，非阁下之诗乎’？子瞻曰：‘然’。贡父曰：
‘是日影耶？月影耶’？子瞻曰：‘竹影金锁碎’，又何尝说日月也？”二公大笑。

《老学庵笔记》：曾子宣丞相，元丰间帅庆州，未至，召还
至陕府，复还庆州，往来潼关。夫人魏氏作诗戏丞相
曰：“使君自为君恩厚，不是区区爱华山。”

《却扫编》：“陈正字无己，家彭城，后生从游者常十数人。
所居近城，有隙地林木，间与诸生徜徉林下，或愀然
而归，径登榻，引被自覆，呻吟久之。矍然而兴，取笔疾
书，则一诗成矣。因揭之壁间，坐卧哦咏，有窜易至月
十日乃定。有终不如意者则弃之。故平生所为至多，
而见于集中者才数百篇。今世所传率多杂伪，唯魏”
衍所编《二十卷》者最善。

《挥麈后录》：神宗朝，诏修仁、英两朝国史，开局日，诏史
院赐筵。时吴冲卿为首相，提举二府，及修史官就席
上成诗赋，冲卿唱首云：“兰台开史局，玉斝赐君馀。宾
友求三事，规摹本八书。汗青裁仿此，衰白盍归欤。诏
许从容会，何妨醉上车。”王禹玉云：“晓下金门路，君筵
听召馀。簪缨三寿客，笔削两朝书。身老虽逢此，恩深
尽醉欤。传闻访馀事，应走使臣车。”元厚之云：“殿帷昕
对罢，省户雨阴馀。诏赐尧樽酒，人探《禹穴书》。夔龙方
客右，班马盖徒欤。径醉俄归弁，云西见日车。”王君贶
云：“累圣千年统，编年四纪馀。官归柱史笔，经约鲁麟
书。班马才长矣，仁英道伟欤。恩招宴东观，酾酒荷盈
车。”冯当世云：“天密丛云晓，风清一雨馀。三长太史笔，
二典帝皇书。接武知何者，霑恩匪幸欤。吐茵平日事，
何惮污公车。”曾令绰云：“御府颁醇酿，君恩锡馂馀。赐
筵遵故事，䌷史重新书。燕饮难偕此，风流不伟欤。素
飧非所职，愧附相君车。”《宋次道》云：“二圣垂鸿烈，天临
四纪馀。元台来率属，赐会宠刊书。世业叨荣甚，君恩
可报欤。衮衣相照烂，归拥鹿鸣车。”王正仲云：“上圣思
论著，前言摭绪馀。琼筵初赐醴，石室载䌷书。徽范贻
来者，成功念昔欤。欲知开局盛，门拥相君车。”黄安中
云：“礼攽三事宴，史发两朝馀。偶缀金闺彦，来䌷石室
书。法良司马否，辞措子游欤。盛事逄衰懒，重须读《五
车》。”林子中云：“调元台极贵，须宴帝恩馀。昔副名山录，
今裁史观书。天心忧作者，国论属谁欤？寂寞怀鈆客，
容瞻相府车。”可见一时人物之盛。真迹今藏禹玉、孙
晓处，尝出以示明清，晓云：“史院赐宴唱和，国朝故事
也。”

《老学庵笔记》：荆公素轻沈文通，以为寡学，故赠之诗
云：“翛然一榻枕书卧，直到日斜骑马归。”及作文通墓
志，遂云：“公虽不常读书，或规之曰：‘渠乃状元，此语得
无过乎’？乃改‘读书’”作“视书。”又尝见郑毅夫《梦仙诗》曰：
“‘授我碧简书，奇篆蟠丹砂。读之不可识，翻身凌紫霞’。
大笑曰：‘此人不识字，不勘自陈’。毅夫曰：‘不然，吾乃用
太白诗语也’。”公又笑曰：“自首减等。”

会稽法云长老重喜，为童子时，初不识字，因扫寺廊，
忽若有省，遂能诗。其警句云：“地炉无火客囊空，雪似
杨花落岁穷。拾得断麻缝坏衲，不知身在寂寥中。”程
公辟修撰守会稽，闻喜名，一日召之与游蕺山上方
院，索诗，喜即吟云：“行到寺中寺，坐观山外山。”盖戏用
公辟体也。

晁以道与其弟季比同应举，以道独拔解时，考试官
葛某眇一目，以道戏作诗云：“没兴主司逢葛八，贤弟
被黜兄荐发。细思堪惜又堪嫌，一壁有眼半壁瞎。”
僧可遵者，诗本凡恶，偶以“直待众生总无垢”之句，为
东坡所赏，书一绝于壁间，继之山中道俗随东坡者
甚众，即日传至圜通，遵适在焉，大自矜诩，追东坡至
前涂，而涂中又传东坡《三峡桥》诗，遵即对东坡自言：
有一绝，却欲题三峡之后，旅次不及书。遂朗吟曰：“君
能识我汤泉句，我却爱君《三峡》诗。道得可咽不可漱，
几多诗将竖降旗。”东坡既悔赏拔之误，且恶其无礼，
因促驾去，观者称快。遵方大言曰：“子瞻护短，见我诗
好甚。”故妒而去。径至栖贤，欲题所举绝句，寺僧方砻
石刻《东坡》诗，大诟而逐之，山中传以为笑。

《渑水燕谈录》：“济州晁端友，沉静清介，工文辞，尤长于
诗。常自晦匿，不求知。以进士从仕二十馀年，为著作
郎以卒。其子补之，录诗三百六十篇，求子瞻序之。方
子瞻之守杭也，端友为新城令，与游三年，知其君子
而不知其能为诗。夫以端友之文，子瞻之明且好贤，
而又相从久，犹有所不知，则士之蕴文行不为世知
者，可胜数耶？”

《玉照新志》：章圣朝，种明逸抗疏辞归终南旧隐，上命
设燕禁中，令廷臣赋诗以宠其行。独翰林学士杜镐
辞以素不习诗，诵《北山移文》一遍，明逸不怿云：“野人
焉知大丈夫之出处哉！”熙宁中，王荆公进用，时有王
一介中甫者，以诗诋之云：“草庐三顾动幽蛰，蕙帐一
空生晓寒。”荆公不以为忤，但赋绝句云：“莫向空山觅
旧题，野人休诵《北山移》。丈夫出处非无意，猿鹤从来
不自知。”盖取于此。中父，三衢人也。昭陵时中制科，仕
𥙿陵为从官。子沇之彦允，汉之彦周、涣之彦昭，沩之
彦楚，皆近世名卿，今家居京口《明道杂志》：“王中父名介，衢州人，以制举登第。性聪悟
绝人，所尝读书，皆成诵，而任气多忤物，以故不达，终
于馆”职、知州。其作诗多用助语足句。有《送人应举诗》
落句云：“上林春色好，携手去来兮。”又《赠人落第》诗云：
“命也岂终否，时乎不暂留。勉哉藏素业，以待岁之秋。”
此前古未有也。

《曲洧旧闻》：无尽居士少有俊誉，气凌辈行，然颇以躁
进获讥。元丰中，尝上𥙿陵百韵诗，有“回看同列骤，不
觉寸怀忙”之句，𥙿陵读之大笑。
《墨客挥犀》：西头供奉官钱昭度，粗有诗名，曾作《咏方
池》诗云：“东道主人心匠巧，凿开方石贮涟漪。夜深却
被寒星照，恰似仙翁一局棋。”有轻薄子见而笑曰：“此
正所谓一局黑全输”也。

《赵叔平罢参政致政》，居睢阳，欧阳永叔罢参政致政
居汝阴。叔平一日乘女舆来访永叔，时吕晦叔以金
华学士知颍州，启宴以召二公，于是欧公自为优人
致语及口号，高谊清才，缙绅以为美谈。《口号》曰：“欲知
盛集继荀陈，谓有当筵主与宾。金马玉堂三学士，清
风明月两闲人。红芳已过莺犹啭，青杏初尝酒正醇。”
好景难逢良会少，乘欢举白莫辞频。

陈亚大卿性尤俊逸，好谐谑，其语士大夫共传道，闻
者吃吃不止。今见其诗，如“浪平天接影，山尽树回身”
之句，皆深得作者之格。古人有《洗竹》诗，独公有《惜竹》
诗云：“出槛亦不剪，从教长瘦樷。年年当盛夏，叶叶是
清风。”句清格老，皆此类。

郭祥正，字功甫，有逸才，诗多新意。丞相荆公过金山
寺，于壁间得长篇，读之反复讽咏，间知功甫所为，由
此见重。最爱其两句云：“鸟飞不尽暮天碧，渔歌忽断
芦花风。”又曾题人《山居》云：“谢家庄上无多景，只有黄
鹂三两声。”公乃命工绘为图，自题其上云：“此是功甫
题《山居》诗处。”即遣人以金酒锺并图遗之。

东坡夜宿曹溪，借《传灯录》读灯花堕卷上烧一“僧”字，
即以笔记于窗间云：“曹溪夜岑寂，灯下读传灯。不觉
灯花落，茶毗一个僧。”

《过庭录》：卲伯温子文，康节先生子也。才而有文，为陕
西宣抚司书写机宜文字，与路钤李君交往甚熟。李
家有数侍婢，每遇歌宴，子文必预。后十馀年，子文与
李氏邂逅长安，而李君已死。适值其妻生辰，命子侄
宴子文于书舍，遣旧婢出舞。酒酣，子文感怆宿昔，即
席作词，末章云：“翻翻绣袖上红裀。舞姬犹是旧精神。”
坐中莫怪无欢意，我与将军是故人。诸子得之，入呈
其母，皆感泣不自胜。乃令谓子文曰：“宅中得公佳词，
情绪作恶，难复行酒。即容别日款会。”子文不终席而
退，良久，怃然曰：“所谓口乃祸门，此事即传于时。”外日，
子文谒一当位而不相识，问之。〈不记姓氏〉答曰：“此乃李家
作《调笑》者。”

《闻见近录》：黄鲁直尝问王荆公：“世谓《四选》诗，丞相以
欧韩高于李太白耶？”荆公曰：“不然。”陈和叔尝问四家
之诗，乘间签示和叔，时书史适先持杜集来，而和叔
遂以其所送先后编集，初无高下也。李杜自昔齐名
者也，何可下之？鲁直归问和叔，和叔与荆公之说同。
今人乃以太白下欧、韩，而不可破也。

《墨庄漫录》：广陵先生逢原尝为《暑热思风》诗云：“力卷
雨来无岁旱，尽驱云去放天高。”客有传示，王介甫叹
曰：“有致君泽民之志，惜乎不振也。”

逢原一日与王平甫数人登蒋山，相与赋诗，而逢原
先成举数联。平甫未屈，至闻“仰跻苍厓颠，下视白日
徂，夜半身在，高若骑箕尾居”乃叹曰：“此天上语，非我
曹所及。”遂阁笔。

王定国寄诗于东坡，答书云：“新诗篇篇皆奇，老拙此
回真不及也。穷人之具，辄欲交割与公。”魏道甫见而
笑曰：“定国亦难作交代，祗是且权摄耳。”

舒信道谪居四明，几二十年，独以诗为乐。常得句云：
“春禽得意千般语，涧草无名百种香。”自喜之，既而曰：
“此联可入笺注，不可以示人。”遂改去不用之。

陈辅之，丹阳人，能诗，荆公深爱之。尝访建康杨骥德，
逢留诗壁间云：“北山松粉未飘花，白下风轻麦脚斜。
身似旧时王谢燕，一年一度到君家。”荆公见之，笑谓
曰：“辅之骂君作寻常百姓也。”

《闻见后录》：李士宁，蓬州人，有异术。王荆公所谓“李生
坦荡荡，所见实奇哉”者。熙宁中，宗室世居，狱连士宁，
吕惠卿初叛，荆公欲深文之，以侵荆公。神宗觉之，亟
复相荆公。荆公平生好辞官，不复辞。自金陵连日夜
以来，惠卿罢去，士宁止从编置。初，士宁赠荆公诗，多
全用古人句，荆公问之，则曰：“意到即可用，不必皆自
己出。”又问：“古有此律否？”士宁笑曰：“《孝经》，孔子作也。每
章必引古诗，孔子岂不能自作诗者？亦所谓意到即
可用，不必皆自己出也。”荆公大然之。至辞位，迁观音
院。题薛能、陆龟蒙二诗于壁云：“江上悠悠不见人，十
年一觉梦中身。殷勤为解丁香结，放出枝头自在春。”
“蜡屐寻苔认旧踪，隔溪遥见夕阳舂。当年诸葛成何事，只合终身作卧龙。”用士宁体也。后又多集古句，如
《胡笳曲》之类不一。夫子《曳杖》之歌，有“泰山其颓，哲人
其萎”之语。唐天宝中，长安雨木冰，宁王薨，谣曰：“冬凌
树稼达官怕。”熙宁中，京师雨木冰。又华山崩阜头谷
数千百丈，压七村之人。时荆公为相，变乱典常，征敛
财利，识者危之。适韩魏公薨，荆公作《挽诗》云：“木稼曾
闻达官怕，山颓果见哲人萎。”遂以魏公当之。

潘邠老云：“花妥莺捎蝶，溪喧獭趁鱼。”妥音堕，乃韵。邠
老不知秦音，以落为妥，上声，如曰雨妥花妥之类。
王荆公步月锺山，蒋颖叔为发运使，过之，传呼甚宠，
荆公意不悦。颖叔喜谈禅，荆公有诗云：“怪见传呼杀
风景，不知禅客夜相投。”按，李义山《杂纂》，杀风景门，月
下传呼用此事。

《冷斋夜话》：王文公居锺山，尝与薛处士棋，赌梅诗，输
一首曰：“华发寻香始见梅，一枝临路雪培堆。凤城南
陌他年忆，杳杳难随驿使来。”又尝与俞秀老至报宁，
公方假寐，秀老私跨驴入法云，谒宝觉禅师，公知之。
有顷，秀老至，公徉睡起，遣秀老下阶曰：“为僧子乃敢
盗跨吾驴！”秀老叩头，愿有以自赎其罪，寺僧亦为之
解劝，公曰：“罚《松声》诗一首。”秀老立就。其词极佳，山中
人忘之。予为补曰：“万壑摇苍烟，百滩度流水。下有跨
驴人，萧萧吹醉耳。”

《临汉诗话》：元丰癸亥春，予谒王荆公于锺山，因从容
问公比作诗否？曰：“久不作矣。”盖赋咏之言，亦近口业。
然近日复不能忍，亦时有之。予曰：“近诗自何始，可得
闻乎？”公笑而口占一绝云：“南圃东冈二月时，物华撩
我有新诗。含风鸭绿鳞鳞起，弄日鹅黄袅袅垂。”此之
真为佳句也。

《桯史》：熙宁七年四月，王荆公罢相镇金陵。是秋，江左
大蝗。有无名子题诗赏心亭曰：“青苗免役两妨农，天
下嗷嗷怨相公。惟有蝗虫感恩德。”又随钧斾过江东。
荆公一日饯客至亭上，览之不悦，命左右物色，竟莫
知其为何人也。

《谈苑》：王介甫有《江宁夹口》诗云：“茅屋沧州一酒旗，午
烟孤起隔林炊。江清日暖芦花转，恰似春风柳絮时。”
人或题之于壁，续其后云：“江南村里老翁子，不解吟
他富贵诗。”荆公闻之，但笑而已。

《墨庄漫录》：荆公退居锺山，尝独游山寺，有人拥数卒
按膝据床而坐，骄气满容慢骂，左右为之辟易。公问
为谁，僧云：“押纲张殿侍也。”公即索笔题一诗于扉云：
“口㘅天宪手持钧，已是龙墀第一人。回首三千大千
界，此身犹是一微尘。”

《画墁录》：元丰中，诗岳兴，凡馆舍诸人与子瞻和诗罔
不及。其后刘贡父与寺僧闲话，子瞻乃造语：“有一举
子与同里子弟相得甚欢，一日同里不出，询其家，云：
‘近出外县’。久之复归。诘其端，乃曰：‘某不幸典著贼赃，
暂出回避’。一日举子不出，同里者询其家，乃曰：‘昨日
为府中追去’。未几复出，诘其由，曰：‘某不幸和著贼诗’。”
子瞻亦不能喜愠。

《石林诗话》：苏子瞻系大理狱，神宗本无意深罪子瞻，
时相进呈，忽言苏轼于陛下有不臣意，神宗改容曰：
“轼固有罪，然于朕不应至是，卿何以知之？”时相因举
轼桧诗“根到九泉无曲处，世间唯有蛰龙知”之句，对
曰：“陛下‘飞龙在天’，轼以为不知己而求之地下之蛰
龙，非不臣而何？”神宗曰：“诗人之词，安可如此论。彼自
咏桧，何预朕事。”时相语塞。章子厚亦从旁解之，遂薄
其罪。子厚尝以语余，且以危言诋时相曰：“人之害物，
无所忌惮，有如是也。”

刘季孙，平之子，能作七字，家藏书数千卷，善用事。《送
孔宗翰知扬州》诗有云：“诗书鲁国真男子，歌吹扬州
作贵人。”多称其精当，为杭州钤辖。子瞻作守，深知之。
后尝以诗寄子瞻云：“四海共知霜满鬓，重阳曾插菊
花无。”子瞻大喜。在颍州和季孙诗所谓“一篇向人写
肝肺，四海知我霜鬓须”，盖记此也。

文同，字与可，蜀人。与苏子瞻为中表，兄弟相厚。为人
静深，超然不撄世故。善画墨竹，作诗骚亦过人。熙宁
初，时论既不一，士大夫好恶纷然，同在馆阁，未尝有
所向背。时子瞻数上书论天下事，退而与宾客言，亦
多以时事为讥诮。同极以为不然，每苦口力戒之，子
瞻不能听也。出为杭州通判。同《送行诗》有“北客若来
休问事，西湖虽好莫吟诗。”及黄州之谪，正坐杭州诗
语，人以为知言。